กรมควบคุมโรค แนะประชาชนไม่ควรฉีดพ่นละอองฝอย เพื่อทำความสะอาด เพราะจะทำให้เชื้อฟุ้งกระจาย เพิ่มความเสี่ยงในการติดโรค COVID-19
กรมควบคุมโรค แนะประชาชนไม่ควรฉีดพ่นละอองฝอย เพื่อทำความสะอาด เพราะจะทำให้เชื้อฟุ้งกระจาย เพิ่มความเสี่ยงในการติดโรค COVID-19 นพ.อัษฎางค์ รวยอาจิณ รองอธิบดีและโฆษกกรมควบคุมโรค กล่าวถึงกรณีมีการฉีดพ่นละอองฝอย หรือสารเคมีแอลกอฮอล์ในสถานที่สาธารณะและสถานประกอบการ หวังฆ่าเชื้อ ป้องกันโรค COVID-19 ว่า กรมควบคุมโรคไม่แนะนำให้ดำเนินการในลักษณะนี้ เพราะการฉีดพ่นละอองฝอย จะทำให้ละอองฝอยฟุ้งกระจาย หากฉีดพ่นในประชาชนที่เข้าข่ายป่วยด้วยโรค COVID-19 อาจทำให้เชื้อฟุ่งกระจายและอาจเพิ่มความเสี่ยงไปยังประชาชนทั่วไปได้ จึงขอแนะนำให้ทำความสะอาดอุปกรณ์ให้เหมาะสมกับพื้นผิว ลดการแพร่กระจายเชื้อไวรัสโคโรนา 2019 ที่มีประสิทธิภาพคือ ทำความสะอาดตรงกับพื้นผิวจุดสัมผัสร่วมที่อาจมีเชื้อ โดยหากเป็นพื้นที่ผิวที่เป็นโลหะ เหมาะใช้แอลกอฮอล์ 70% เช็ดทำความสะอาด ถ้าต้องการทำความสะอาดพื้นผิวที่เป็นผ้า เหมาะใช้ผงซักฟอกผสมน้ำร้อน 70 องศาเซลเซียส หากเป็นพื้วผิวทั่วไปที่มีละอองเสมหะ น้ำมูก น้ำลาย เหมาะใช้น้ำยาฟอกขาว ผสมน้ำ 1 ต่อ 10 ส่วน หรือใช้ไฮโดรเจนเปอร์ออกไซด์ (3% H2O2) ผสมน้ำ 1 ต่อ 5 ส่วน